奉贈歸宗才首座
作者：李彭
朝代：宋

paragraphs: 五着匡山屐，三息紫霄陰。
龔聞耶舍塔，勢吞天姥岑。
俯窺雕鶚背，上聆鐘梵音。
未航蕭梁葦，峻風先少林。
靈骨化大璐，鉅名偕南金。
松門欲牽葉，苦雨毎見臨。
才公三衢秀，古貌又古心。
老胡即渠是，宴坐藏幽深。
何用登紫霄，自足披煩襟。
我過避秦客，茗椀來相尋。
真成虎溪笑，稍寬梁甫吟。
衲子歎雌伏，道師非陸沉。
世多石窟病，須下鼓山針。